## Emergències adapta el nivell d’emergència a la situació actual dels municipis afectats per la DANA en la província de València

*** En 163 localitats es retira la situació d’emergència; en 75 es rebaixa el nivell d’emergència de 2 a 1; i les 28 restants romanen en nivell 2
* Valderrama: “S’ha sol·licitat en el CECOPI que cada un dels servicis redimensione els efectius i les capacitats segons les tasques planificades, garantint la seua continuïtat en el temps i en el territori”
* El CECOPI celebrarà dos reunions setmanals i en una d’estes participaran els alcaldes i les alcaldesses dels 28 municipis en nivell 2**

El conseller d’Emergències i Interior, Juan Carlos Valderrama, ha informat sobre la decisió adoptada en el CECOPI d’adaptar els nivells d’emergència a la situació actual dels municipis de la província de València afectats per la DANA del passat 29 d’octubre. En concret, en 163 localitats s’ha retirat la situació d’emergència; en 75 poblacions s’ha rebaixat la situació d’emergència de nivell 2 a 1; i les 28 restants romanen en nivell 2.

Fruit d’això, com ha anunciat Valderrama, “s’ha sol·licitat en el CECOPI que cada un dels servicis redimensione els efectius i les capacitats segons les tasques planificades, garantint la seua continuïtat en el temps i en el territori”.

El conseller ha recordat que en la reunió del CECOPI del passat 20 de desembre “es va presentar un pla per a posar en marxa esta transició a la fase següent de l’emergència, amb l’objectiu d’ajustar i redistribuir tots els dispositius desplegats i enfocar-los a les tasques pendents”. Posteriorment, el 30 de desembre, es van sol·licitar dades a tots els organismes implicats i ajuntaments per a omplir informació de 28 indicadors d’avaluació, agrupats en 11 matèries relacionades amb la situació de l’emergència.

Estes 11 matèries incloïen la recuperació dels subministraments bàsics (aigua potable, electricitat, telecomunicacions, gas); la recuperació de servicis (clavegueram, abocaments i depuració d’aigües); la neteja i retirada de llots; la restitució de campes d’apilament; les necessitats d’alberg i assistència com l’enviament d’aliments; la situació de les infraestructures (carreteres, centres sanitaris i educatius); la contaminació mediambiental; la seguretat pública, i la situació de barrancs i llits.

Estes dades, que s’han anat rebent fins a la data, “han sigut registrades i processades per a cada un dels municipis, juntament amb altres variables com el nombre d’habitants, la disponibilitat de recursos propis i el nombre d’actuacions desenrotllades pels diferents servicis d’emergència”, ha detallat Valderrama. A més, ha concretat el conseller, “s’ha fet l’anàlisi tècnica de la informació recaptada, que vam acabar en el dia d’ahir, i que hem presentat hui en el CECOPI”, una anàlisi que implica la variació de les situacions d’emergència.

En primer lloc, en 163 municipis s’ha retirat la situació d’emergència, ja que no requerixen cap mena d’actuacions relacionades amb l’emergència. En segon lloc, en 75 municipis s’ha rebaixat la situació d’emergència de 2 a 1. En este sentit, el conseller ha explicat que “si bé és cert que la seua situació ha millorat de manera notable, encara poden requerir actuacions puntuals”.

També ha puntualitzat que “es tracta de municipis en els quals el Centre de Coordinació d’Emergències actuarà com a òrgan de suport i en els quals es podran mobilitzar recursos d’altres administracions”. Estos municipis es troben, principalment, en les comarques de la Plana d’Utiel-Requena, la Serrania, la Foia de Bunyol, el Camp de Túria, l’Horta i la Ribera.

**Actuacions rellevants**

Finalment, es mantindrà en els 28 municipis restants la situació d’emergència 2. Valderrama ha indicat que en estes localitats es “continuen requerint actuacions rellevants en matèria d’extracció de llots i neteja en garatges i soterranis, tasques d’aigualeig de carrers, buidatge de campes d’apilament (de llots, estris i vehicles), o necessitats de servicis bàsics i/o subministraments d’aliments que requerixen la presència del dispositiu d’emergència”.

Els municipis a on es manté la situació 2 d’emergència són Alaquàs, Albal, Aldaia, Alfafar, Algemesí, Alginet, Benetússer, Beniparrell, Buñol, Catarroja, Cheste, Chiva, Gestalgar, Godelleta, l’Alcúdia, Llocnou de la Corona, Llombai, Massanassa, Montroi, Paiporta, Picanya, Real, Riba-roja de Túria, Sedaví, Sot de Chera, Torrent, Utiel i Xirivella.

Després d’exposar les situacions d’emergència en les quals queda cada municipi, el conseller ha volgut transmetre les mesures que s’adoptaran amb la nova situació. En este sentit, “s’ha sol·licitat en el CECOPI que cada un dels servicis redimensione els efectius i les capacitats segons les tasques planificades, garantint la seua continuïtat en el temps i en el territori”. També es farà el seguiment permanent dels municipis en situació 1 d’emergència, mitjançant el Centre de Coordinació d’Emergències, per a atendre les necessitats puntuals que els puguen sorgir.

Valderrama ha declarat que el CECOPI quedarà “constituït de manera permanent com a òrgan coordinador de les tasques que requerisquen els 28 municipis en situació 2”. A més, ha detallat que “després d’haver constatat durant un mes que no s’aporten incidències destacables, es redimensiona la periodicitat de les reunions dels organismes que l’integren, en dos dies a la setmana”. Una de les dos reunions setmanals comptarà amb la presència dels alcaldes i les alcaldesses dels 28 municipis en nivell 2 d’emergència, i l’altra únicament amb els servicis d’emergència.

Valderrama ha explicat que l’objectiu és “ser tan operatius com siga possible, però que també puguem escoltar els alcaldes i les alcaldesses i els diversos servicis d’emergències implicats”. Estes reunions se celebraran en coordinació entre la Conselleria d’Emergències i Interior i la Diputació de València “com a reforç a la comunicació diària que mantenen els municipis amb la direcció de l’emergència a través dels oficials d’enllaç i la resta dels canals habilitats”, ha subratllat.

Així mateix, s’han adoptat altres mesures pròpies de la gestió de l’emergència, com el trasllat del PMA de Paiporta al Parc de Bombers de Catarroja, cosa que es va fer en el dia d’ahir a sol·licitud del comandament de bombers.

Davant d’esta nova situació d’emergència, Valderrama ha comunicat “que els indicadors obtinguts dels municipis de situació 1 d’emergència seran traslladats a la Vicepresidència Segona i Conselleria per a la Recuperació Econòmica i Social de la Comunitat Valenciana per als efectes oportuns”.

Prèviament, el conseller ha volgut traslladar “el suport i la solidaritat de tot el Govern Valencià a totes les famílies que s’han vist afectades per la catàstrofe i que han perdut un ser estimat”. I sobre aquelles que encara tenen un familiar desaparegut, ha assenyalat que “no pararem d’ajudar i col·laborar amb les Forces i Cossos de Seguretat de l’Estat a l’hora d’intentar localitzar-les”.

Valderrama també ha tingut paraules d’agraïment i reconeixement per als més de 39.000 efectius mobilitzats, entre Bombers, Bombers Forestals, Forces Armades, Policia Nacional, de la Generalitat i Local, Guàrdia Civil, efectius del Grup TRAGSA i voluntaris de Protecció Civil. “A tots ells, moltes gràcies per la seua dedicació i implicació”, ha recalcat el conseller.

**Situació meteorològica**

Finalment, el conseller d’Emergències i Interior ha destacat que, durant el dia de hui, es produiran diferents situacions meteorològiques. Ha detallat que s’ha establit el nivell groc en el litoral nord d’Alacant “amb una precipitació acumulada de 60 litres en 12 hores” i nivell groc per fenòmens costaners amb “vents de 50 o 60 quilòmetres per hora i ones de 3 o 4 metres”. En la província d’Alacant, s’han produït 4 servicis a Ibi, Onil i Banyeres de Mariola per vehicles atrapats per la neu.

A València, segons ha detallat el conseller, s’ha activat “l’avís groc per pluges en el litoral nord i litoral sud amb precipitacions acumulades de 20 litres per hora i avís groc per fenòmens costaners en el litoral nord i litoral sud”. Com a incidents, ha destacat el tancament del trànsit marítim en el port de València des de les 06:25 hores i un accident en la CV-310 en el terme municipal de Bétera amb un ferit greu.

Finalment, a Castelló es manté activa l’alerta nivell groc per nevades en “l’interior de Castelló amb una acumulació de neu en 24 hores de 10 centímetres, unes quantitats que s’esperen per damunt dels 900 o 1.000 metres”.

Fecha: 17/01/2025